
РЕПУБЛИКА БЪЛГАРИЯ
ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1301, ул. „Георг Вашингтон” № 17, ет.4-5, тел.факс 989 48 66
КОНСТАТИВЕН ПРОТОКОЛ

Днес 27.03.2015г., Специализираното звено на Инспектората към Висшия съдебен съвет, в състав:

                                                                    ИНСПЕКТОР:  …
                                                                    ЕКСПЕРТИ: 

                                                                                                  …
                                                                                                  … 
разгледа заявление вх. рег. № РС-14-539 от 12.12.2014г. по описа на Инспектората към Висшия съдебен съвет /ИВСС/, докладвано от експерт … и за да се произнесе, взе предвид следното:


Производството е по реда на глава Трета „а” от Закона за съдебната власт /ЗСВ/, относно „Разглеждане на заявления срещу нарушаване на правото на разглеждане и решаване на делото в разумен срок”. Образувано е по заявление на …, с ЕГН-…, с адрес за кореспонденция: гр. …
          В заявлението се въвеждат оплаквания за бавно и неефективно правораздаване по гр. дело № …/2010г., 47 състав по описа на Софийски районен съд /СРС/. Твърди се, че производството по делото е прекомерно продължително, като към приключването му с окончателен съдебен акт неговата продължителност възлиза на 4 години, 9 месеца и 3 дни.
         Предвид изложеното, заявителката счита, че е нарушено правото й на разглеждане и решаване на делото в разумен срок, поради което и на основание чл.60а от ЗСВ е предявила искане за заплащане на обезщетение в размер на 5 000 лв.

         Към заявлението е приложена декларация по чл. 60б,ал.2 от ЗСВ, че заявителката не е правила друго искане за обезщетение за същото нарушение и че обезщетение не й е изплатено по друг ред. 

        Въз основа на заявлението и приложенията към него, както и въз основа на материалите по гр.д.№ № …/2010г., 47 състав по описа на СРС и в.гр.д.№ …/2011г. по описа на Софийски градски съд /СГС/, ІV-б състав, проверяващият състав направи следните КОНСТАТАЦИИ ПО ДВИЖЕНИЕ НА ДЕЛОТО:

І. Констатации по движение на делото пред първоинстанционния съд – СРС
       Производството пред първоинстанционния съд /СРС/ е започнало по  искова молба с вх.№ … от 22.06.2010г., подадена от „Топлофикация София” ЕАД против заявителката … с правно основание чл. 415, ал.1 от ГПК.  
       Въз основа на исковата молба, на 24.06.2010г. е образувано гр.д.№ …/2010г., разпределено на 47-ти гр.с., с председател – съдия …
       С Разпореждане от 29.06.2010г. съдът е разпоредил препис от исковата молба и приложенията да се изпрати на заявителката /ответница по делото/ за представяне на писмен отговор по чл. 131 от ГПК. 
      На 24.08.2010г., в законовия 1-месечен срок,  заявителката е представила по делото отговор по чл. 131 и сл. от ГПК, в който е изложила становище по предявения срещу нея иск.  

      С определение от 30.08.2010г., на основание чл. 140 от ГПК, съдът е изготвил проект за доклад по делото, като се е произнесъл по всички предварителни въпроси и по направените от страните доказателствени искания, изложени в исковата молба и в отговора по чл. 131 от ГПК.

     Със същото определение, на основание чл. 219, ал.1 от ГПК, съдът е конституирал като трето лице – помагач /ТЛП/ на страната на ищеца Техем сървисис” ЕООД, като е разпоредил да му се изпрати препис от исковата молба с приложенията и от настоящото определение. 

     Съдът е насрочил делото за разглеждане в открито съдебно заседание на 23.11.2010г.

     Първо открито съдебно заседание е проведено на 23.11.2010г. Даден е ход на делото. Докладвана е молба от ТЛП и приложени към нея писмени доказателства. Докладвани са молби от вещите лица. Страните чрез процесуалните си представители са заявили становища по иска и представените писмени доказателства. Поставен е допълнителен въпрос към вещото лице по допуснатата съдебно-счетоводна експертиза /ССчЕ/.  Съдът се е произнесъл по направените доказателствени искания и представените писмени доказателства. За събиране на допуснатите доказателства делото е било отложено и насрочено за 01.03.2011г. /след 3 месеца/. 
    Второ открито съдебно заседание е проведено на 01.03.2011г. Даден е ход на делото. Изслушани са вещите лица по назначената съдебно-техническа експертиза /СТЕ/ и съдебно-счетоводна експертиза /ССчЕ/ и са приети представените заключения. Приети са били представените от страните писмени доказателства. Поради изчерпване на доказателствените искания и изясняване на делото от фактическа страна, съдът е дал ход по същество и е обявил, че ще се произнесе с решение в срок. 
    Съдебното Решение № … е изготвено на 26.04.2011г. /в 2-месечен срок/. С постановеното решение съдът е уважил предявените при условията на обективно кумулативно съединяване установителни искове с правно основание чл. 124, ал.1 от ГПК за установяване съществуването на вземане на ищеца, за което се твърди, че се дължи от ответницата /заявителката/ … като ползувател и купувач на топлинна енергия /ТЕ/ и представлява главница за неплатената и ползвана от нея ТЕ и лихви за посочения период.
    Против това решение, ответната страна в лицето на заявителката … е депозирала въззивна жалба вх.№ … от 15.06.2011г.

   След администриране на въззивната жалба, на 26.10.2011г. същата е изпратена по компетентност в Софийски градски съд, където е постъпила на 26.10.2011г. С това процесуално действие е приключило производството пред първоинстанционния съд – СРС. Същото е продължило 1 година и 4 месеца, считано от 22.06.2010г., когато исковата молба е депозирана в съда до 26.10.2011г., когато въззивната жалба, надлежно администрирана е постъпила в компетентния въззивен съд – СГС. 

ІІ. Констатации по движение на делото пред въззивния съд – СГС
    Въззивната жалба е постъпила в СГС на 26.10.2011г. На следващия ден –27.10.2011г., въз основа на въззивната жалба е образувано в.гр.д.№ …/2011г., разпределено на ІV-Б състав с председател и докладчик по делото – съдия … и членове: съдия … и мл.съдия ...

    Първо и единствено открито съдебно заседание е проведено на 18.10.2012г. Даден е ход на делото. Докладвана е жалбата. Страните са заявили своите становища. Даден е ход по същество и делото е обявено за решаване. 

    На 03.09.2014г. /почти 2 години след обявяване делото за решаване/  е изготвено въззивното решение № …/03.09.2014г., с което СГС, ІV-Б състав с председател и докладчик по делото – съдия … и членове: съдия … и мл.съдия … е отменил частично първоинстанционното решение от 26.04.2011г., постановено по гр.д.№ …/2010г. по описа на СРС, 47 състав.

       Това решение не е обжалвано нито от ищеца, нито от заявителката. Видно от щемпел на съда, поставен върху решението, същото е влязло в сила на 28.10.2014г. То представлява окончателният съдебен акт, с който е приключило производството по делото. От тази дата – 28.10.2014г. започва да тече 6-месечният срок по чл. 60а, ал.4 от ЗСВ.

        Съгласно разпоредбата на чл. 60а, ал.4 от ЗСВ,  заявленията по Глава трета „а” се подават в 6-месечен срок от приключване на производството по съответното дело с окончателен акт.
        Заявление рег.№ РС-14-539/12.12.2014г. на … е подадено на 12.12.2014г., поради което се явява подадено в законовия 6-месечен срок.

       Изложените  по-горе констатации относно движението на делото  обосновават следните   ИЗВОДИ:  

       Общият срок на движение на делото, продължило в периода от  22.06.2010г., когато исковата молба е депозирана в съда до 28.10.2014г., когато е влязъл в сила окончателният съдебен акт, с който е приключило производството по делото/ е:  4 години, 4 месеца  и 6 дни.
       С оглед предмета и характера на спора, делото се характеризира с известна правна сложност. С исковата молба са предявени при условията на обективно кумулативно съединяване искове по чл. 422, ал.1 от ГПК, във вр. с чл. 79, ал.1 от ЗЗД и чл. 86, ал.1 от ЗЗД.
       Делото се характеризира и с известна фактическа сложност. Исковата молба е подадена от един ищец – „Топлофикация  София” ЕАД  против заявителката …, но в хода на производството е било конституирано като ТЛП на страната на ищеца търговско дружество „Техем сървисис” ЕООД. Назначени и изслушани са вещи лица по две отделни експертизи, със сложни и обемни задачи – СТЕ и ССчЕ. Освен това, било е необходимо събиране на множество писмени доказателства, удостоверяващи твърдените от страните обстоятелства и факти.
      При извършената проверка по движение на делото пред първоинстанционния съд /СРС/ беше установено, че производството е продължило 1 година и 4 месеца, считано от 22.06.2010г., когато исковата молба е депозирана в съда до 26.10.2011г., когато въззивната жалба, надлежно администрирана е постъпила в компетентния въззивен съд – СГС. 

     Проверяващият състав установи, че пред първоинстанционния съд са проведени само 2 открити съдебни заседания. Делото е било отложено само 1 път за събиране на допуснати от съда доказателства. С това отлагане обаче съществена забава не е допусната, тъй като делото е било насрочено след 3 месеца. Съдебното решение е било изготвено в 2-месечен срок.
     При разглеждане и решаване на делото пред въззивната инстанция е била допусната сериозна забава, отговорност за която следва да носи компетентният орган в лицето на СГС, ІV-Б състав с председател и докладчик по делото – съдия ... Постановеното съдебно решение от този състав е изготвено почти в 2-годишен срок /без 1 месец/ и това е основната причина за продължителността на производството пред въззивната инстанция – 3 години. Било е проведено само 1 открито съдебно заседание, насрочено след 1 година от ,образуване на въззивното дело.  Делото не е отлагано, не са събирани нови доказателства. Единствените причини за голямата /неразумна/ продължителност на производството са късното насрочване на единственото отрито съдебно заседание /1 година след образуване на делото/ и късното изготвяне на съдебното решение /2 години след обявяване делото за решаване/. Отговорността е изцяло на компетентният орган в лицето на СГС.
     При съставяне на настоящия протокол, в хода на извършената проверка, бяха изискани всички дела, посочени в заявлението и бяха съобразени всички доказателства и актове, приложени по тях.  

     На основание чл.60”д” от ЗСВ, настоящият Констативен протокол, ведно със Заявлението и всички постъпили към него документи, следва да се изпрати на Министъра на правосъдието.

     Препис от Констативния протокол и копие от заявлението следва да се оставят на съхранение в деловодството на Инспектората към ВСС.

ИНСПЕКТОР: 
                           /П/
ЕКСПЕРТ:
                        /П/

ЕКСПЕРТ:

                       /П/

